ועדת החוקה, חוק ומשפט, כנסת 20, פרוטוקול מספר 260, 2016-08-02 14:50

ניסן סלומינסקי: צהרים טובים.

ניסן סלומינסקי: היה דיון ובעקבותיו שתי הרביזיות נמשכו.

ניסן סלומינסקי: אין לנו רביזיות.

שלי יחימוביץ': עוד לא משכתי, אבל עכשיו אני מושכת.

ניסן סלומינסקי: בסדר, וכך גם אורי מקלב.

ניסן סלומינסקי: מצד שני, יושב-ראש הוועדה שינה את סעיף 12(ג) בהתאם להבנות שהיו.

מיכל רוזין: אתה מדבר על עצמך בגוף שלישי?

ניסן סלומינסקי: לפעמים אני מדבר בלשון רבים, כמו שייקספיר.

ניסן סלומינסקי: אצלנו היה מקובל לדבר למכובדים בגוף שלישי, לאבא לא אומרים "אתה" וכך גם לרב.

ניסן סלומינסקי: אם אגיד "רב" אז הם ישר יהיו נגד, לכן אמרתי "אבא".

ניסן סלומינסקי: חס וחלילה, אני צוחק.

ניסן סלומינסקי: בלשון כבוד מדברים בגוף שלישי.

שלי יחימוביץ': יש פה אנשים גם מיש עתיד, גם ממרצ וגם ממפלגת העבודה.

שלי יחימוביץ': תעשה הפרדות.

שלי יחימוביץ': לא כולנו אותו דבר.

יעל גרמן: גם ביש עתיד לא כולם אותו דבר, האמיני לי.

ניסן סלומינסקי: את מספרת לי?

ניסן סלומינסקי: במפלגת העבודה ממש לא כולם אותו דבר.

ניסן סלומינסקי: במרצ עוד איכשהו...

ניסן סלומינסקי: נהוג היה לדבר בלשון כבוד בגוף שלישי.

זאב בנימין בגין: במסורת האנגלוסקסית הביטוי לשון רבים-יחיד נקרא "רבים מלכותי".

ניסן סלומינסקי: שייקספיר משתמש בזה ופעמים רבים כשאני אומר "אנחנו" תדעי שאני מתכוון אליי ואני לא רוצה להגיד את המילה "אני".

ניסן סלומינסקי: בן גוריון אמר פעם שאת המילה "אני" צריך להוציא מן הלקסיקון.

יעל גרמן: מיכל רוזין מצטערת שהיא הכניסה את האבן לבור, עכשיו קשה להוציא אותה.

ניסן סלומינסקי: אבקש מאלעזר שטרן לקרוא את זה.

יעל גרמן: אנחנו יכולים לשמוע את שני הנוסחים של שני הסעיפים ששונו, האחד בהתייעצות עם סעיף 2.

הלשכה המשפטית: מוסיפים את המילים "בהתייעצות עם נשיא בית-המשפט העליון".

אוסאמה סעדי: בסעיף קטן 12(ג) מה הנוסח עכשיו?

יעל גרמן: אני מתכוונת לסעיף על התצהיר.

הלשכה המשפטית: זה מה שקראתי קודם.

הלשכה המשפטית: עוד אין את הנוסח הסופי.

הלשכה המשפטית: "יחליט הנציב האם לבקש".

ניסן סלומינסקי: מהישיבה הקודמת יש שינוי יחיד.

ניסן סלומינסקי: אלעזר שטרן, קרא בבקשה את הנוסח.

הלשכה המשפטית: אסביר ואז אקרא את הנוסח.

הלשכה המשפטית: מוצע לשנות את סעיף קטן 12(ג).

הלשכה המשפטית: זה לא נמצא בפניכם.

הלשכה המשפטית: זה בא במקום סעיף קטן 12(ג).

הלשכה המשפטית: אסביר את העיקרון ואז אקרא נוסח טנטטיבי, לא מחייב מבחינה לשונית, שצריך עוד לעבור את נסחת החוק.

הלשכה המשפטית: הרעיון הוא זה: אם נודע לנציב על מעשים שעושה מייצג המדינה בערכאות, לא כל מעשה שהוא עושה – הרי בסעיף קטן 12(א) יש 4 עילות שבגינן הנציב יכול לבדוק: מעשה שנעשה בניגוד לחוק, בלא סמכות חוקית, בניגוד לנוהל תקין, או התנהלות בלתי ראויה.

הלשכה המשפטית: סעיף 12(ג) המוצע ייאמר שאם נודע לנציב על מעשה כזה של מייצג שנעשה רק לפי שתי העילות הראשונות, כלומר בניגוד לחוק או בלא סמכות חוקית, הוא יהיה רשאי להעביר את העניין ליועץ המשפטי לממשלה.

הלשכה המשפטית: מצד אחד, הנציב עצמו לא יבדוק, לא יתחיל בבירור תלונה על סמך זה.

הלשכה המשפטית: מצד שני, המידע לא ייעלם ומישהו יטפל בו.

הלשכה המשפטית: הגורם הכי נכון להעביר את זה אליו הוא היועץ המשפטי לממשלה, שהוא ראש המערכת של המייצגים.

הלשכה המשפטית: היועץ המשפטי לממשלה יכול להחליט מה לעשות עם זה.

הלשכה המשפטית: הוא יכול לבדוק את הדברים בתוך הבית, הוא יכול לחזור ולפנות לנציב לפי סעיף קטן (ב).

הלשכה המשפטית: זאת אומרת, הוא יחליט בסופו של דבר מה לעשות עם המידע הזה.

ניסן סלומינסקי: אני רוצה להגיד תודה לדוד ביטן שהיה שותף בכיר בדיון על הפשרה.

אוסאמה סעדי: אולי המעשה בניגוד לחוק הוא של היועץ המשפטי לממשלה?

ניסן סלומינסקי: עזוב.

הלשכה המשפטית: זו שאלה בכל אחד מן הדברים.

שלי יחימוביץ': גם אני רוצה להודות לדוד ביטן על כישרונותיו הרבים ועל היכולת לפשר.

יעל גרמן: אני אמנע.

יעל גרמן: אני לא אוהבת את זה אבל אני גם לא רוצה להתנגד.

יעל גרמן: אני חושבת שאין זה הזמן לפתוח דברים.

ניסן סלומינסקי: יש הסתייגות של יעל גרמן מהתשבחות ששיבחנו את דוד ביטן.

ניסן סלומינסקי: ..

ניסן סלומינסקי: הבנתי שלזה התכוונת.

ניסן סלומינסקי: ..

יעל גרמן: קודם כול, כן.

יעל גרמן: את התשבחות שלי לדוד ביטן אמרתי אתמול בקשר לתיקון 107 לחוק התכנון והבנייה, והוא קיבל הרבה תשבחות ממני.

יעל גרמן: הוא לא שמע אותן.

יעל גרמן: אני חושבת שזה עוד קיצוץ בסמכויותיו של הנשיא ועוד העברה ליועץ המשפטי לממשלה, אני לא אוהבת את זה.

יעל גרמן: אבל אמרתי את זה וזהו.

הלשכה המשפטית: אקרא את הנוסח החדש לסעיף קטן 12(ג): "נודע לנציב על מעשה של מייצג המדינה בערכאות שנעשה אגב טיפולו בעניין מסוים במסגרת תפקידו כמייצג המדינה בערכאות, והמעשה הוא בניגוד לחוק ובלא סמכות חוקית," – שזה בעצם מה שיש בסעיף קטן (א), ללא שתי העילות הנוספות – "רשאי הוא להעביר את המידע בעניין ליועץ המשפטי לממשלה".

ניסן סלומינסקי: אם כך, הגענו לשלב שאין לנו רביזיות ואני מעלה את זה להצבעה.

ניסן סלומינסקי: מי בעד אישור הצעת החוק?

זאב בנימין בגין: לפני שאנחנו מאשרים, אני מבקש, אני בטוח שגם בשם החברים, להודות לך, אדוני היושב-ראש, על ניווט מאוד קשה בתנאים רגישים מאוד של חוק מיוחד מאוד ברגישויות שלו מכל צדדיו.

זאב בנימין בגין: אני שמח שהגענו לנקודה הזאת.

זאב בנימין בגין: אני חושב שההצבעה מכל עברי הבית בעד הנוסח שעומד בפנינו תעיד על כך בעצמה.

זאב בנימין בגין: עצם התמיכה הרחבה חשובה מאוד.

זאב בנימין בגין: ראיתי אותך בעבודה, גם אני הכבדתי עליך לא מעט, אבל התוצאה טובה ככל שניתן היה לצפות.

שלי יחימוביץ': אני מצטרפת לדברים בלב שלם.

יעל גרמן: ביקשתי בכל זאת להעיר עוד הערה אחת.

יעל גרמן: בזמן שפירטתי את ההסתייגויות לא היה סיפק בידי לדבר על נושא הביקורת המערכתית.

יעל גרמן: אני חושבת שבכל נושא הביקורת המערכתית אנחנו לא דנו כראוי.

יעל גרמן: זה היה דיון חפוז מאוד שבו במרבית הזמן דיבר המבקר ולא אנחנו.

יעל גרמן: בסופו של דבר יצאנו עם הרבה מאוד סימני שאלה לגבי מה תהיה מהות הביקורת, כמה היא תהיה, כמה היא מעצבת וכולי.

יעל גרמן: אני רוצה לבקש ממך שאנחנו כוועדה ניקח על עצמנו לערוך ביקורות על מה שנעשה, אולי ביחד עם הוועדה לענייני ביקורת המדינה, כדי שנראה שבאמת הכוונה שלנו מתממשת ועם הזמן גם לדאוג לכך שזה יתעבה.

יעל גרמן: עוד הערה אחת.

יעל גרמן: חשוב לי מאוד לומר, ואני אומרת את זה משום שאמרנו את זה פעמים רבות בדיונים, גם בדיון על חוק המזון, תמיד דאגנו לעובדים.

יעל גרמן: אני רוצה לדאוג גם לעובדים הכל-כך מסורים של הנציבות, שהיום מרגישים את עצמם כמו דגים מחוץ למים, הם לא יודעים מה יעלה בגורם.

יעל גרמן: אני חושבת שמחובתך, וגם מחובתי וחובת כל אחד מאתנו לדאוג לכך, ככל שאנחנו יכולים, כדי שהעובדים האלה ימשיכו בעבודת הביקורת בגופים החדשים שנוצרו.

ניסן סלומינסקי: תודה.

ניסן סלומינסקי: להערה האחרונה, במסגרת ההתייעצות שלי על הצעת החוק דיברתי עם השרה ועם מנכ"לית משרד המשפטים לגבי העובדים.

ניסן סלומינסקי: אפילו דיברנו על האופציות האפשריות.

ניסן סלומינסקי: מצד שני, דיברנו גם עם מבקר המדינה, שגם הוא כפוף להנחיות אחרות של מכרזים אבל גם לנושא הזה.

יעל גרמן: אפשר לדבר עם נציבות המדינה.

ניסן סלומינסקי: דיברתי עם שני הצדדים וכולם מודעים לזה, וכבר מתחיל תהליך של הידברות בין מנכ"ל משרד מבקר המדינה לבין מנכ"לית משרד המשפטים, לראות תקנים, מי ואיך וכולי.

יעל גרמן: אני שמחה לשמוע.

יעל גרמן: תודה רבה.

ניסן סלומינסקי: אני מעלה להצבעה את הצעת חוק נציבות תלונות הציבור על מייצגי המדינה בערכאות, התשע"ו-2016, עם כל התוספות שנוספו והוקראו.

ניסן סלומינסקי: מי בעד הצעת החוק?

ניסן סלומינסקי: ירים את ידו.

ניסן סלומינסקי: מי נגד?

ניסן סלומינסקי: ירים את ידו.

ניסן סלומינסקי: מי נמנע?

ניסן סלומינסקי: בעד – 9

ניסן סלומינסקי: נמנעים – 1

ניסן סלומינסקי: הצעת החוק אושרה.

רחל עזריה: כל הכבוד לניסן סלומינסקי.

רחל עזריה: זו הייתה הרבה עבודה אבל זה יפה מאוד.

רחל עזריה: גם היה אפשר לראות איך הכנסת השפיעה על החקיקה.

רחל עזריה: עשינו מאמץ גדול ועשינו עבודה יפה.

מיכל רוזין: אין ספק שמה שנכנס הוא לא מה שיצא.

<אסף פרידמן: לפני כמה ימים אמרתי שאם היושב-ראש מצליח במהלך הזה אז אני מכריז עליו רשמית כקוסם.

<אסף פרידמן: אז, ניסן, אתה קוסם.

ניסן סלומינסקי: כולם אמרו שבלתי אפשרי להעביר את הצעת החוק הזאת במושב הזה.

מיכל רוזין: בלי שוויתרנו על השעתיים הבוקר...

<אסף פרידמן: ועוד הוספנו כמעט רבע שעה.

ניסן סלומינסקי: תודה רבה.

ניסן סלומינסקי: יישר כוח לכם.

ניסן סלומינסקי: החוק הזה יעלה בעזרת השם מחר במליאה.

ניסן סלומינסקי: אני מקווה שגם תהיה תמיכה.

יעל גרמן: אני רוצה להוסיף לפרוטוקול גם כל הכבוד ליועץ המשפטי הנפלא של הוועדה וגם לאנשי משרד המשפטים.

ניסן סלומינסקי: דעו לכם שהוא ישב כל הלילה לעבוד על הנוסח.

ניסן סלומינסקי: תודה רבה.

ניסן סלומינסקי: הישיבה נעולה.